Over 7000 unge er netop blevet optaget på drømmestudiet i Aalborg, og dermed er boligjagten gået i gang. Det får de begejstrede studerende til at overse væsentlige fejl på lejekontrakter, når boligen er fundet.

Hvert år søger flere tusinde håbefulde kommende studerende studiebolig i Aalborg. Konkurrencen om både de kommunale og private boliger er hård for de unge, som i desperation leder med lys og lygte efter deres drømmebolig. Presset på de kommende studerende er massivt. Bare hos AKU-Aalborg har de i juli måned 5.398 personer på venteliste til en kollegie- eller ungdomsbolig i Aalborg. Blandt dem er 3.391 hjemmeboende, 715 er boligløse og 1.598 af dem er udenlandske studerende. Mange ender derfor med at leje bolig fra en privat udlejer. Og når de så endelig får fingre i en lejekontrakt, er de så begejstrede, at de simpelthen glemmer at læse alle paragraffer igennem. Det oplever man særligt hos Lejerens Frie Retshjælp. Her har de i de seneste tre uger modtaget 200 nye henvendelser om ugen. - I ren begejstring kan man godt gå glip af nogle detaljer. En god ide er altid at få sin familie til at læse lejekontrakten, ellers gør vi det også med stor glæde - men få kigget lejekontrakten ordentligt igennem. Man skal gøre op, om man skulle finde et andet sted frem for at sige ja til en lejlighed med tidbegrænsning. Men det kan også være, at vedligholdesespligten er så voldsom, at det ikke kan svare sig at skrive under på kontrakten, siger Mike Vestergaard, der er stifter og bestyrelsesformand for Lejerens Frie Retshjælp. Det kan have stor betydning i kroner og øre for en studerende både ved indflytning og fraflytning. Derfor har Mike Vestergaard fra Lejerens Frie Retshjælp her samlet gode råd til, hvad man som ny lejer skal være opmærksom på. Lejerens Frie Retshjælp blev stiftet i februar 2017 og er drevet af frivilliger kræfter, der ved siden af arbejdet med lejeboligsagerne også læser jura. De hjælper folk i alle aldre fra hele landet og har indtil nu behandlet over 2000 sager. Hvis du selv er i tvivl om din lejekontrakt, kan du gå ind på opslagssiden lejeloven.dk, hvor man som studerende kan læse om lejelovens regler.